Okresná prokuratúra Prešov 
Masarykova 16, 080 97 Prešov 	

Sp. zn. : 2 Pv 138/13/7707	Prešov, 17.9.2013
EEČ : 2-58-321-2013

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Prešov
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 131,00 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: Obecný úrad XXXXX 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Sabinov pod spisovou značkou ORP-105/SB-PO-2013.
dňa 17.01.2013 v presne nezistenom čase v dopoludňajších hodinách, ako vlastník objektu bývalého pohostinstva na ul. Murgašovej č. 15 v Sabinove, pri vykonávaní rekonštrukčných prác bez predchádzajúceho riadneho overenia, prestrihol káble, ktoré sa nachádzali v zadnej časti budovy, kde následne prestrihnutím telekomunikačného kábla typu FLE 5XN 0,6, ktorý je súčasťou verejnej siete spoločnosti Slovak Telekom, a.s., prerušil telekomunikačnú prevádzku štyroch liniek v trvaní 24 h, čím tak z nedbanlivosti spôsobil spoločnosti XXXXX so sídlom Karadžičova č. 10 XXXXX, IČO: 35763469, škodu poškodením v celkovej sume  120,92 € a škodu na ušlom zisku v celkovej sume  10,08 €,

Odôvodnenie: 

	Uznesením povereného príslušníka Obvodného oddelenia PZ Sabinov pod ČVS: ORP-105/SB-PO-2013 dňa 15. 04. 2013 bolo  XXXXX  vznesené obvinenie za  prečin poškodzovania a ohrozovania prevádzky všeobecne prospešného zariadenia  podľa § 288  Trestného zákona , na tom skutkovom základe, že dňa 17.01.2013 v presne nezistenom čase v dopoludňajších hodinách, ako vlastník objektu bývalého pohostinstva na ul. Murgašovej č. 15 v Sabinove, pri vykonávaní rekonštrukčných prác bez predchádzajúceho riadneho overenia, prestrihol káble, ktoré sa nachádzali v zadnej časti budovy, kde následne prestrihnutím telekomunikačného kábla typu FLE 5XN 0,6, ktorý je súčasťou verejnej siete spoločnosti Slovak Telekom, a.s., prerušil telekomunikačnú prevádzku štyroch liniek v trvaní 24 h, čím tak z nedbanlivosti spôsobil spoločnosti XXXXX so sídlom Karadžičova č. 10 XXXXX, IČO: 35763469, škodu poškodením v celkovej sume  120,92 € a škodu na ušlom zisku v celkovej sume  10,08 €.

	Obvinený vyhlásil, že spáchal skutok, za ktorý je stíhaný. Bol poučený v zmysle § 220 ods. 1 Trestného poriadku o podmienkach zmieru a s týmto postupom aj výslovne súhlasil. 

	Obvinený prejavil ľútosť nad svojím konaním, o čom svedčí nepochybne aj fakt, že poškodenému uhradil škodu v celkovej  výške  131,- Eur.

	Zároveň zložil na účet  Okresnej prokuratúry v Prešove č. 7000063273/8180 sumu  100,- € na verejnoprospešné účely.

	Obvinený nebol doteraz   súdne trestaný, ani priestupkovo riešený. Z miesta bydliska sa mu nič negatívne nevyčíta.

Za prečin poškodzovania a ohrozovania prevádzky všeobecne prospešného zariadenia  podľa § 288  Trestného zákona zákonodarca hrozí  trestom odňatia slobody až na šesť mesiacov.   

Poškodený s uvedeným postupom v intenciách § 220 ods.1 Trestného poriadku výslovne súhlasil a vyhlásil, že považuje  svoje nároky na náhradu škody v predmetnej veci za uspokojené.  

	Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastavení trestného stíhania, ak  obvinený 

a/   vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a  určito, 

b/  nahradil škodu, pokiaľ bola činom spôsobená, alebo urobil iné opatrenia na náhradu škody,  alebo inak odstránil ujmu vzniknutú trestným činom, a

c/  zloží na účet súdu a v prípravnom konaní na účet prokuratúry  peňažnú sumu, určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.  

	Podľa  § 220 ods. 2 Trestného poriadku schváliť zmier podľa odseku 1/ nemožno, ak 

a)	trestným činom bola spôsobená smrť osoby ,

b)	je vedené trestné stíhanie pre korupciu, alebo

c)	je vedené trestné stíhanie proti verejnému činiteľovi alebo zahraničnému verejnému činiteľovi pre trestný čin  spáchaný v súvislosti s výkonom ich právomoci a v rámci ich zodpovednosti. 

	Vzhľadom k uvedeným skutočnostiam boli splnené všetky formálne i materiálne  podmienky obsiahnuté v   § 220 ods. 1   a nasl. Trestného poriadku a preto som rozhodol tak, ako je to uvedené vo výroku tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marek Urda
prokurátor